Verbruikersake: Versekering teen natuurrampeFoto: Blitzmaerker/Pixabay.com Die onlangse tornado’s in die binneland en die groot storm in Durban het baie verbruikers laat wonder hoe ŉ mens sulke enorme skade oorleef. Huiseienaarsversekering is een van die maniere waarop ŉ mens kan verseker dat jy ten minste jou huis kan herstel of herbou. Ina Opperman verduidelik wat huiseienaarsversekering is en hoe dit werk in die geval van skade wat deur ŉ natuurramp veroorsaak word. Sy verduidelik ook watter ander soorte korttermynversekering kan help. Huiseienaarsversekering dek die struktuur van jou huis in geval van natuurrampe of ander rampe soos brande. Indien jy dit só aandui wanneer jy huiseienaarsversekering uitneem, kan jou motorhuis en swembad ingesluit word, saam met alle afwerkings soos ingeboude kombuiskaste. Banke vereis gewoonlik dat jy huiseienaarsversekering uitneem wanneer jy ŉ huislening kry, maar daar is geen wetgewing wat dit verpligtend maak as jy nie ŉ huislening het nie. Hierdie versekering verseker jou en die bank teen die risiko van strukturele skade aan jou huis. Dit gebeur soms dat mense hul huiseienaarsversekering kanselleer wanneer hulle hul huise afbetaal, maar dit is nie ŉ goeie idee nie omdat jy dan self verantwoordelik is vir skade aan jou huis. Jy kan wel kies om jou huiseienaarsversekering by ŉ ander versekeraar as die een wat gewoonlik aan die bank gekoppel is, uit te neem, volgens die Wet op Korttermynversekering. Jou bank kan vereis dat jy bewys lewer van die versekering. Besluit vooraf wat jy alles gedek wil hê. Hou ook in gedagte dat klimaatsverandering deesdae baie erger storms as ooit veroorsaak en dat jou huis nie noodwendig gespaar sal bly omdat jy een straat verder van ŉ spruit af bly nie. Vra ŉ paar versekeraars vir ŉ kwotasie voordat jy besluit, maar maak seker jy vergelyk appels met appels – al die kwotasies moet dieselfde voordele vir dieselfde risiko bied. Onthou ook dat vervangingskoste van huis tot huis verskil. As jy ŉ duur kombuis laat inbou het, moet jy seker maak dit is so aangedui op jou polis. Dit is jou verantwoordelikheid om seker te maak dat jou versekering voldoende is. Maak seker wat jou polis nie dek nie, soos: Jou versekering sal ook nie skade dek indien jy vir ŉ lang tydperk nie in jou huis gewoon het voordat dit beskadig is nie. Ander soorte korttermynversekering, soos huisinhoudversekering, is ook nie verpligtend nie, maar sal ook baie help indien jou huis deur ŉ ramp getref word. Huiseienaarsversekering dek net die struktuur van jou huis en nie die inhoud nie. Wanneer jy die inhoud van jou huis verseker, sal dit ook vervang word in geval van natuurrampe, diefstal, inbrake en brande. Huisinhoud sluit in meubels, gordyne, toestelle en klere. Kla oor korttermynversekering by die Ombudsman vir Korttermynversekering. Besoek die webwerf by www.osti.co.za.